A szivről
A sziv a legnagyobb csavargó,
Vigyázzatok reá nagyon!
A megszokás halála néki,
De mindig kész van útra kélni,
Ha nyílik rája alkalom.

A sziv a legnagyobb csavargó
S a vészes utat kedveli:
Hiába tilt a tilalomfa.
Nem hajt veszélyre, tilalomra.
Még vakmerőbben megy neki.

A sziv a legnagyobb csavargó,
Minden lépése új talány:
Onnan szalad, hol rája várnak
S hívatlanul oson be másnap
Pár ragyogó szem ablakán.

A sziv a legnagyobb csavargó,
Vigyázzatok reá nagyon:
Mert a honnan elűzték egyszer,
Hívhatják vissza százezerszer,
Nincs visszacsalni hatalom!

versek